b"\n_START_ARTICLE_\nCasa Anna de Mora de Bacard\xc3\xad\n_START_SECTION_\nDescripci\xc3\xb3\n_START_PARAGRAPH_\nLa Casa Anna de Mora de Bacard\xc3\xad est\xc3\xa0 ubicada a l'illa del districte de Les Corts, delimitada pels carrers Sor Eul\xc3\xa0lia d'Anzizu, Miret i Sans, Cavallers i l'Abadessa Olzet. \xc3\x89s una casa a\xc3\xafllada amb jard\xc3\xad a la qual s'accedeix des del carrer Sor Eul\xc3\xa0lia d'Anzizu._NEWLINE_La casa consta de planta baixa i pis. S'organitza a partir d'un cos principal alineat amb l'eix d'acc\xc3\xa9s del jard\xc3\xad. A la cara sud-oest d'aquest cos se li adjunta un altre m\xc3\xa9s petit de la mateixa al\xc3\xa7ada. Aquests dos cossos estan units en la seva orientaci\xc3\xb3 sud per una galeria de dues plantes de forma arrodonida,que d\xc3\xb3na continu\xc3\xaftat al dos plans de fa\xc3\xa7ana que uneix. Aquesta juxtaposici\xc3\xb3 de volums inclina la import\xc3\xa0ncia compositiva de l'edifici cap a la cru\xc3\xaflla._NEWLINE_Els cossos rectangulars estan rematats per una cornisa perimetral de gruix considerable i suau perfil corbat. Aquesta est\xc3\xa0 profusament ornada amb decoracions a les cantonades, envoltant els forats de ventilaci\xc3\xb3 de la coberta. Disposa de petites flors que actuen com a fons texturat._NEWLINE_La fa\xc3\xa7ana t\xc3\xa9 una composici\xc3\xb3 d'obertures en eixos verticals, mostrant tres eixos a la fa\xc3\xa7ana principal i un a la fa\xc3\xa7ana lateral dreta. L'eix central \xc3\xa9s el que marca la porta d'entrada que queda emfatitzada pel balc\xc3\xb3 del primer pis. La porta principal contrasta amb la ortogonalitat de les obertures, per ser parab\xc3\xb2lica i tenir un emmarcament que engloba la llinda i connecta amb el balc\xc3\xb3 mitjan\xc3\xa7ant formes ondulades exuberants._NEWLINE_El cos de l'esquerra t\xc3\xa9 una marcada discontinu\xc3\xaftat a la cornisa que el singularitza respecte al cos principal._NEWLINE_El parament de la fa\xc3\xa7ana est\xc3\xa0 fet amb estucat continu llis, de color verd oliva suau, que contrasta amb la densa textura de la cornisa i la profusi\xc3\xb3 de decoracions al voltant de les finestres._NEWLINE_La coberta del cos d'uni\xc3\xb3 \xc3\xa9s plana amb terrat. La teulada dels dos cossos alts ha estat alterada amb l'adici\xc3\xb3 d'una planta amagada que nom\xc3\xa9s ensenya, des de carrer, un redu\xc3\xaft bord\xc3\xb3 perimetral que acompanya la gran cornisa."